钦定古今图书集成/历象汇编/乾象典/第020卷 > 汉董仲舒春秋繁露 > 《五行相胜》
## 钦定古今图书集成/历象汇编/乾象典/第020卷 > 汉董仲舒春秋繁露 > 《五行相胜》

木者，司农也。司农为奸，朋党比周，以蔽主明，退匿贤
士，绝灭公卿，教民奢侈，宾客交通，不劝田事，博戏𩰚
鸡，走狗弄马，长幼无礼，大小相虏，并为寇贼，横恣绝
理。司徒诛之，齐相是也，行霸任兵，侵蔡，蔡溃，遂伐楚，
楚人降伏，以安中国。木者，君之官也，夫木者农也，农
者民也，不顺如叛，则命司徒诛其率正矣，故曰“金胜
木”，

火者，司马也。司马为谗，反言《易》辞，以谮愬人，内离骨
肉之亲，外疏忠臣，贤圣旋亡，谗邪日昌，鲁上大夫季
孙是也，专权擅势，薄国威德，反以怠恶，谮愬其群臣，
劫惑其君。孔子为鲁司寇，据义行法，季孙自消，堕费
郈城，兵甲有差。夫火者大朝，有邪谗荧惑其君，执法
诛之。执法者，水也，故曰“水胜火。”

“土’者，君之官也，其相司营为神，主所为皆曰可，主所
言皆曰善，谄顺主指，听从为比，进主所善，以快主意，
导主之邪，陷主不义，大为宫室，多为台榭，雕文刻镂，
五色成光，赋敛无度，以夺民财，多发徭役以夺民时，
作事无极以夺民力，百姓愁苦，叛去其国，楚灵王是
也。作干谿之台，三年不成，百姓罢弊而叛反其身弑。
夫土者，君之官也。君大奢侈，过土大礼，民叛矣。其民
叛，其君穷矣。故曰：“木胜土。”

金者，司徒也。司徒为贼，内得于君，外骄军士，专权擅
势，诛杀无罪，侵伐暴虐，攻战妾取，令不行，禁不止，将
率不亲，士卒不使，兵弱地削，令君有耻，则司马诛之，
楚杀其司徒得臣是也。得臣数战破敌，内得于君，骄
蹇不恤其下，卒不为使，当敌而弱，以危楚国，司马诛
之。金者，司徒，司徒弱不能使士众，则司马诛之，故曰
“火胜金。”

水者，司寇也。司寇为乱，足恭小谨，巧言令色，听谒受
赂，阿党不平，慢令急诛，诛杀无罪，则司营诛之，营荡
是也，为齐司寇。太公封于齐，问焉以治国之要，营荡
对曰：“任仁义而已。”太公曰：“任仁义奈何？”营荡对曰：“仁
者爱人，义者尊老。”太公曰：“爱人尊老奈何？”营荡对曰：
“爱人者，有子不食其力；尊老者，妻长而夫拜之。”太公
曰：“寡人欲以仁义治齐，今子以仁义乱齐，寡人立而
诛之，以定齐国。”夫水者，执法司寇也。执法，附党不平，
依法刑人，则司营诛之。故曰：土胜水。